ตามมากินร้านนี้ตามรีวิวเพื่อนๆวงใน ขับรถเข้ามาลึกพอสมควรค่ะ แต่ร้านใหญ่เลยนะคะ แถมน่ารักมาก ออกแนวๆ มีรถเก่า ของเก่า จัดห้องอาหารแบบเหมือนห้องเรียนสมัยก่อนเลย น่ารักมากๆ 

วันนี้กว่าจะมาถึงก็เกือบบ่ายสองแล้วเพราะเป็นวันหยุดยาว แถมรถก็ติดมากๆ ในร้านมีรถจอดเยอะเลย แต่ก็ยังมีที่นั่งอยู่ค่ะ ..ด้วยความหิว สั่งอาหารไปหลายอย่างเลย อาหารมาเร็วนะคะ มาทีทั้งชุด แต่ละอย่างก็น่ากินมากๆค่ะ 

เมนูแรกที่สั่ง แกงคั่วหัวตาลหมูย่าง อันนี้แปลก ไม่เคยเห็นที่ไหนมาก่อนเลยต้องสั่งค่ะ เครื่องแกงหอม รสเผ็ดกำลังดี เนื้อหัวตาลนิ่มๆ เหมือนกินแกงคั่วหน่อไม้แต่นิ่มกว่าและไม่มีเสี้ยนๆ อร่อยดีค่ะ จานนี้แนะนำ

เนื้อกวางแดดเดียวทอด ..พอดีชอบกินเนื้อกวางอยู่แล้วก็สั่งมาลองค่ะ มีเครื่องเคียงเป็นขิงดองกับพริกสด เนื้อกวางบางนิดนึง เลยแข็งๆ แต่รสชาดดีค่ะ

ยำหัวปลี อันนี้เรารู้สึกแปลกๆ ไม่เหมือนที่เคยกิน รสค่อนข้างหวานเลย ไม่ค่อยปิ๊งค่ะ

ส้มตำผักหวาน อร่อยค่ะ ผักหวานกรอบๆดี เหมือนกินยำผักหวานนะ กินเพลินๆ

กบป๊อบ อันนี้แปลกดี กบสับเป็นชิ้นชุบแป้งทอด นั่งกินเพลินๆ รสชาดดีเลย แนะนำนะคะ

ต้มยำเห็ดน้ำข้น รสแซ่บดีค่ะ ใส่เห็ดฟางมาสะใจ ซดน้ำก็แซ่บ คล่องคอดี อร่อยค่ะ

ไข่ฟูปูม้วน อันนี้ขั้นเทพ ไข่ด้านนอกฟูกรอบ ข้างในมีไส้เนื้อปูมาเต็มๆ กินกับน้ำยำมะม่วง อร่อยมากๆ จานนี้ห้ามพลาดเลยค่ะ

กุ้งทอดราดซอสมะขาม อันนี้หอมมะขามดีค่ะ รสออกหวานเปรี้ยว กุ้งสดดี อร่อยปานกลางค่ะ

กินอาหารคาวเสร็จก็ต่อด้วยของหวาน เราสั่งมะม่วงแช่อิ่ม ส่วนคนอื่นๆสั่งลูกตาลลอยแก้วกับสตรอเบอรี่ลอยแก้ว 

มะม่วงหวานมาก แทบไม่อมเปรี้ยวเลย ไม่ปิ๊งค่ะ หวานเกินไป แอบหวังว่าจะได้กินมะม่วงแช่อิ่มกรอบๆ รสดีๆ อันนี้เสียใจอ่ะ

ส่วนลูกคาลกับสตรอเบอรี่ลอยแก้ว อันนี้คนอื่นๆบอกอร่อยค่ะ ไม่หวานมากด้วย 

กินขนาดนี้ ราคามาไม่แพงเลย ประมาณ 1200++ ถือว่าถูกมาก ไม่แปลกใจเลยว่าทำไมร้านดัง คนกินเยอะ เพราะทั้งอร่อย ร้านน่ารัก ราคาก็ไม่แพง บริการดีด้วยนะคะ ถ้ามีโอกาสมาเที่ยวหัวหินต้องแวะมาลองค่ะ ห้ามพลาด

ปล. อาหารทุกอย่างออกหวานนำนะคะ ใครไม่ปลื้มอาหารหวานอาจจะไม่ชอบค่ะ 